Адыгэ джэгу
Адыгэ ныпым и махуэр гъэлъэпIэным хэта щIалэгъуалэр мэлыжьыхьым и 25-м и пщыхьэщхьэм Абхъазым и утым гуапэу къыщрагъэблэгъэжащ.
Шылэ щэкIым къыхэщIыкIа нып щхъуантIэхэр зыIыгъ щIалэгъуалэр Лениным и цIэр зезыхьэ уэрамым и кIыхьагъкIэ ирикIуэри, Абхъазым и утыр «яуфэбгъуащ». Лъэпкъ ныпым иригушхуэ щIалэхэмрэ хъыджэбзхэмрэ я нэгум гуфIэгъуэрэ дэрэжэгъуэрэ къищырт. ЖыпIэнуракъэ, республикэм ис щIалэгъуалэр махуэшхуэм нэхъри зэкъуигъэуват.
Адыгэ жылагъуэ зэгухьэныгъэхэм я зэзыгъэуIу советым и унафэщI Къалмыкъ Жылэбий къызэхуэсахэм лъэпкъ бэракъым и махуэмкIэ гуапэу ехъуэхъуа нэужь, лъэпкъ ныпым и тхыдэ дахэм и гугъу яхуищIащ.
— ЛIэщIыгъуэкIэрэ узэIэбэкIыжмэ, шапсыгъхэми, къэбэрдей адыгэхэми, адрей ди лъэпкъэгъухэми нып диIэу щытащ. Абы и мыхьэнэр инт. Адыгэхэр зэхуэс щыкIуэкIэ, зэуапIэм щыIухьэкIэ, ныпыр я Iэпэгъуу щытащ. Бэракъым цIыхухэр зэкъуэтыныгъэм къыхуреджэ, хабзэ, нэмыс яхэлъыным, нэхъыжьхэм — пщIэ, нэхъыщIэхэм гулъытэ яхуэщIыным хуеущий. ИужькIэ, Кавказ зауэм щыгъуэ, псори къызэщIэзыгъэуIуэ, къызэщIэзыIэтэ нып къагупсысащ. Ар гуфIэгъуэ ину къалъытэу зэхуэсышхуэм къыщащтащ, — жиIащ Къалмыкъ Жылэбий. — Адыгэ ныпым и махуэр 2010 гъэм щыщIэдзауэ Къэбэрдей-Балъ-къэрым щыдогъэлъапIэ. Махуэшхуэм хэт щIалэгъуалэм я бжыгъэм гъэ къэси къызэрыхэхъуэм дрогушхуэ. Ди къэкIуэнур зэлъыта щIэблэр цIыху пэжу дунейм Тхьэм фытригъэт. Дызэкъуэту дыпсэумэщ ди лъэпкъ Iуэхухэр щыдэкIынур.
Къэбэрдей Адыгэ Хасэм и тхьэмадэ, ЩIДАА-м и вице-президент, «Адыгэ псалъэ» газетым и редактор нэхъыщхьэ ХьэфIыцIэ Мухьэмэд Адыгэ ныпым и махуэр гъэлъэпIэным хэтхэм аргуэру зэ ехъуэхъуащ. Республикэм и районхэм машинэкIэ кIуа щIали 120-м Мухьэмэд адыгэ махуэгъэпс тыгъэ яхуищIащ, гупым и унафэщIхэм Лермонтов Михаил и «Кавказ поэмэхэр» тхылъыр яритащ.
ХьэтиякIуэм хабзэм тету (щIалэхэр сэмэгурабгъумкIэ, хъыджэбзхэр ижьырабгъумкIэ къыщыту) утыкур хуит ищIри, джэгур зэхиублащ. ЩIалэгъуалэр екIуу, Iэдэбу утыку итащ. Макъамэ дахэм кIуэ пэтми нэхъри къызэщIигъаплъэ джэгум хэтхэр къэфэнкIэ зэпеуэу зэрытемыгъакIуэм хуэдэт. Апхуэдэу пшапэр зэ-хэуэху я нэгу зрагъэужьащ.
ТЕКIУЖЬ Заретэ.
